Pakuotės lapelis: informacija vartotojui

Menovazinas 25/10 mg/ml odos tirpalas
raceminis mentolis, benzokainas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą kaip aprašyta šiame lapelyje arba kaip nurodė gydytojas arba vaistininkas. 
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Menovazinas ir kam jis vartojamas
2.	Kas žinotina prieš vartojant Menovaziną
3.	Kaip vartoti Menovaziną
4.	Galimas šalutinis poveikis
5.	Kaip laikyti Menovaziną 
6.	Pakuotės turinys ir kita informacija


1.	Kas yra Menovazinas ir kam jis vartojamas

Menovazinas yra vietinio naudojimo anestetikas.
Veiklioji medžiaga mentolis dirgina odos nervų galūnes, šiek tiek anestezuoja, sukelia nedidelį peršėjimą ir šalčio pojūtį, pagerina odos ir giliau esančių audinių kraujotaką. Benzokainas veikia juntamųjų nervų galūnes ir sukelia odos receptorių laikiną blokadą, todėl silpnėja impulsų srautas iš patologinio židinio ir mažėja skausmas. Etanolis valo ir sausina odą bei gerina veikliųjų medžiagų skvarbumą per raginį odos sluoksnį.
Menovazinas naudojamas lokaliam odos skausmo ir (ar) niežulio malšinimui.


2.	Kas žinotina prieš vartojant Menovaziną

Menovaziną vartoti draudžiama:
· jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardintos 6 skyriuje);
· jeigu yra žaizdų, pūlinių, egzema, žvynelinė ir (arba) odos uždegimas bei iššutimas.

Įspėjimai ir atsargumo priemonės:
Pasitarkite su gydytoju arba vaistininku, prieš pradėdami vartoti Menovaziną.
-	Būtina saugoti, kad vaisto nepatektų į akis, žaizdas bei ant gleivinės.
-	Atsargiai vaistą reikia vartoti veido, lyties organų, lenkiamųjų paviršių bei odos klosčių srityje. Netepti apie akis.
-	Kiekviename šio vaisto ml yra 620 mg alkoholio (etanolio) (70% V/V). Ant pažeistos odos plotų etanolis gali sukelti deginimo pojūtį.
-	Pavartojus vaisto, rankas reikia nusiplauti su muilu ir šiltu vandeniu.

Kiti vaistai ir Menovazinas
Jeigu vartojate arba neseniai vartojote kitų vaistų, arba dėl to nesate tikri, apie tai pasakykite gydytojui arba vaistininkui.

Menovazino sudėtyje yra etanolio, todėl gali didėti kartu su Menovazinu ant odos vartojamų kitų vaistų rezorbcija per odą.
Nėštumas, žindymo laikotarpis ir vaisingumas
Vaistinis preparatas neturi įtakos vaisingumui.
Vartoti preparatą rekomenduojamomis dozėmis nėščioms moterims ir žindyvėms yra saugu.

Vairavimas ir mechanizmų valdymas
Menovazinas gebėjimo vairuoti ir valdyti mechanizmus neveikia arba veikia nereikšmingai.


3.	Kaip vartoti Menovaziną 

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Vartoti ant odos. Skaudamas vietas 2 – 3 kartus per dieną reikia įtrinti 2 – 3 ml vaisto. Būtina saugoti, kad vaisto nepatektų į akis ir ant gleivinės.

Vartojimas vaikams ir paaugliams
Menovazino odos tirpalo nerekomenduojama vartoti jaunesniems kaip 18 metų vaikams, nes duomenų apie saugumą ir veiksmingumą nepakanka.

Ką daryti pavartojus per didelę Menovazino dozę
Vaistinis preparatas vartojamas ant odos yra nežalingas.
Jei jo išgeriama, didelė mentolio dozė gali dirginti virškinimo traktą bei pasireikšti toksinis etanolio poveikis. Dėl išgerto benzokaino gali būti juntamas burnos bei gerklės aptirpimas bei padidėja methemoglobinemijos pasireiškimo pavojus. Specialios pagalbos priemonės nebūtinos, nebent pradėtų trikti gyvybei palaikyti būtinų organų veikla. Tokiu atveju taikomas simptominis ir palaikomasis gydymas.

Pamiršus pavartoti Menovazino
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nepageidaujamų poveikių dažnis apibūdinamas taip: labai dažnas (1/10); dažnas (nuo 1/100 iki <1/10); nedažnas (nuo 1/1 000 iki <1/100); retas (nuo 1/10 000 iki <1/1 000); labai retas (<1/10 000) ir nežinomas (negali būti apskaičiuotas pagal turimus duomenis).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):

Odos ir poodinio audinio sutrikimai: alerginė odos reakcija, kuri dažniausiai būna lokali ir, nutraukus vaisto vartojimą, praeina savaime. Gali dirginti nužvarbusią ar iššutusią odą.

Imuninės sistemos sutrikimai: negalima atmesti sisteminės alerginės reakcijos galimybės. 

Kraujo ir limfinės sistemos sutrikimai: yra duomenų, kad naudojant vietiškai veikiančius vaistus, kurių sudėtyje yra benzokaino, gali išsivystyti methemoglobinemija, pasireiškianti dusuliu, tachikardija ir sąmonės slopinimu. 

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Menovaziną

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 ºC temperatūroje. 
Buteliuką laikyti išorinėje dėžutėje, kad preparatas būtų apsaugotas nuo šviesos.
Buteliuką laikyti sandarų.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Menovazino sudėtis

	Veikliosios medžiagos yra raceminis mentolis ir benzokainas. 1 ml odos tirpalo yra 25 mg raceminio mentolio ir 10 mg benzokaino.
-	Pagalbinės medžiagos yra 96 % etanolis ir išgrynintas vanduo.

Menovazino išvaizda ir kiekis pakuotėje
Bespalvis, skaidrus, mentolio kvapo tirpalas.

Tiekiamas tamsaus stiklo buteliuke arba plastikiniame buteliuke su lašintuvu, užsuktame plastikiniu dangteliu, įdėtame į kartoninę dėžutę su pakuotės lapeliu. Buteliuke yra 40 ml tirpalo.


Registruotojas

UAB „Valentis“
Molėtų pl. 11
LT‑08409 Vilnius
Tel.: +370 5 2701225
Faksas: +370 5 2701223

Gamintojas

UAB „Valentis“
Molėtų pl. 11
LT‑08409 Vilnius
Tel.: +370 5 2701225
Faksas: +370 5 2701223

arba


UAB „Valentis“
Taikos pr. 102
LT‑51195 Kaunas
Tel.: +370 37 452650
Faksas: +370 37 452664

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „Valentis“
Molėtų pl. 11
LT‑08409 Vilnius
Tel.: +370 5 2701225
Faksas: +370 5 2701223


Šis pakuotės lapelis paskutinį kartą peržiūrėtas 2022-04-01.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

